Den nu 21-årge dressurrytter Chung Yoo-ra fra Sydkorea blev anholdt af Nordjyllands Politi den 1. januar, og indtil for fire dage siden sad hun fængslet i Nordjylland. Hun menes at være en del af en kæmpe politisk skandale, der har forbindelse til den afsatte sydkoreanske præsident. Tilbage i april fastslog Retten i Aalborg, at Chung Yoo-ra skulle udleveres til Sydkorea. Dermed blev Rigsadvokatens afgørelse om udlevering af kvinden stadfæstet. Tirsdag den 30. maj blev hun så udleveret, og nu har en domstol i Sydkorea besluttet, at den unge kvinde skal løslades. Det skriver The Korea Herald. Anklagemyndigheden i hendes hjemland forsøgte at få hendes arresteret på baggrund af to anklager: For ved ulovlige midler at blive indskrevet sig på et universitet samt for at opnå fravær på et gymnasium gennem fremstillede dokumenter. Anklagemyndigheden mener, hun kun kom ind på et eliteuniversitet på baggrund af tjenester som følge af hendes mors forbindelser til den tidligere præsident. Selvom det ikke lykkedes at få hendes arresteret, skal hun stadig stille op til afhøring.

Referat:
Den korruptionsmistænkte kvinde fra Sydkorea blev tirsdag den 30. maj udleveret til sit hjemland.